เอเชีย เวลท์ ชี้ SET สัปดาห์นี้ 1,420-1,461 จุด แนะหุ้นได้ผลดีลงทุนภาครัฐ
เอเชีย เวลท์ ชี้ SET สัปดาห์นี้ 1,420-1,461 จุด แนะหุ้นได้ผลดีลงทุนภาครัฐ
4 ก.ค. 2559

นายวรุตม์ ศิวะศริยานนท์ กรรมการผู้จัดการสายงานวิจัย บล.เอเชีย เวลท์ เปิดเผยว่า บริษัทคาดว่าตลาดหุ้นไทยสัปดาห์นี้จะเป็นบวกได้ โดยทาง Technical คาดว่าจะเคลื่อนไหวในกรอบ 1,420-1,461 จุด
ขณะที่ตลาดตีความว่าการที่อังกฤษจะถอนตัวจากสหภาพยุโรป (Brexit) นั้นบรรดาธนาคารกลางทั้งธนาคารกลางยุโรป (ECB) และธนาคารกลางญี่ปุ่น (BOJ) จะออกมาตรการกระตุ้นเศรษฐกิจเพิ่มอีกเพื่อลดผลกระทบต่อเศรษฐกิจยุโรป และความเสี่ยงที่จะเกิดวิกฤติทางการเงิน
ทั้งนี้ ล่าสุด ตลาดมองว่าธนาคารกลางสหรัฐ (เฟด) จะยังไม่ขึ้นดอกเบี้ยในเดือนนี้ และน่าจะขึ้นดอกเบี้ยครั้งเดียวในปีนี้ จากเหตุผลดังกล่าวทำให้เม็ดเงินไหลกลับเข้ามาลงทุนในสินทรัพย์เสี่ยงโดยเฉพาะหุ้น ซึ่งส่งผลต่อตลาดหุ้นทั่วโลก ทั้งตลาดหุ้นสหรัฐฯ และตลาดหุ้นไทยด้วย
ด้านปัจจัยกระทบตลาดหุ้นสัปดาห์นี้ต้องติดตามมุมมองเศรษฐกิจ จากรายงานการประชุมของเฟด และ คณะกรรมการนโยบายการเงิน (กนง.) ครั้งที่ผ่านมา และในวันศุกร์นี้ตัวเลขการจ้างงานนอกภาคเกษตร (Non-farm payroll) ของสหรัฐจะประกาศออกมา ซึ่งคาดว่าจะออกมาเป็นบวกต่อตลาด
สำหรับกลยุทธ์การลงทุน แนะนำลงทุนในหุ้นที่ได้ประโยชน์จากการลงทุนภาครัฐ และมีการเติบโตที่ชัดเจน
นายวรุตม์ กล่าวอีกว่า  สำหรับ Trading Idea ประจำสัปดาห์นี้ แนะนำหุ้น บมจ.เอแอลที เทเลคอม (ALT) โดยเชื่อว่าเป็นผู้ได้รับประโยชน์มากที่สุดรายหนึ่งจากการติดตั้งและก่อสร้างเครือข่าย 4G และความนิยมเครือข่ายโซเชียลและการใช้อินเทอร์เน็ตที่มากขึ้น ขณะที่ค่ายมือถือแข่งขันและอาจเจ็บตัวจากการแข่งขันด้านราคา การลงทุนรวมถึงค่าเสื่อมราคาและค่าตัดจำหน่ายที่มากขึ้นจากเงินลงทุนจำนวนมหาศาลเพื่อยกระดับคุณภาพสัญญาณมือถือ ALT กลับได้ประโยชน์จากการแข่งขันรุนแรงครั้งนี้ ยิ่งแข่งกันแรงเท่าไหร่ก็ยิ่งมีอุปสงค์ต่ออุปกรณ์เครือข่ายโทรคมนาคมและบริการดูและรักษาเท่านั้น
ALT ยังมีความสัมพันธ์ที่ดีกับค่ายมือถือแต่ละค่ายจึงน่าจะได้ดีลอย่างต่อเนื่องและทำให้กระแสรายได้ก็น่าจะต่อเนื่องตามกัน บริษัทได้ประสบความสำเร็จในการยึดจุดยุทธศาสตร์สำคัญของโครงสร้างพื้นฐาน เช่น สถานีบริการน้ำมัน เส้นทางคมนาคมสำคัญและตามรางรถไฟ รวมถึงบริเวณใจกลางเมือง นอกจากนี้ก็ยังมีโอกาสอีกมากในการขยายธุรกิจไปต่างประเทศ ขณะที่ราคาหุ้นยังมีอัพไซด์เพิ่มได้อีกจากโอกาสชนะคดีที่เกี่ยวกับโครงการใยแก้วนำแสงในนิคมอุตสาหกรรมเหมราช